कबुल रकम नदिँदा समस्या
सहिद मैदानमा चैत अन्तिम साता सम्पन्न विराट गोल्डकप फुटबल प्रतियोगिताको छैटौं सस्करणमा प्रदेश सरकारले कबुल गरेअनुसार आर्थिक सहयोग नगर्दा आयोजक समिति समस्यामा परेको छ ।
विराटनगर — सहिद मैदानमा चैत अन्तिम साता सम्पन्न विराट गोल्डकप फुटबल प्रतियोगिताको छैटौं सस्करणमा प्रदेश सरकारले कबुल गरेअनुसार आर्थिक सहयोग नगर्दा आयोजक समिति समस्यामा परेको छ ।प्रतियोगिता सम्पन्न गर्न एक करोड ४० लाख खर्च अनुमान गरिएको थियो । आयोजक समिति अध्यक्ष मनोज विक्रम शाहका अनुसार खर्च बढेर १ करोड ५५ लाख पुगेको थियो । प्रदेश सरकारले कबुल गरेअनुसार सहयोग नगर्दा समस्या भएको उनले बताए ।प्रदेश सरकारले आयोजक समितिलाई ४० लाख सहयोग गर्ने प्रतिबद्धता जनाए पनि १५ लाखमात्र सहयोग गरेको शाहले बताए । प्रदेश सरकारसमक्ष आयोजक समितिले ६० लाख सहयोग मागेको थियो । समितिलाई विराटनगर महानगरले १५ लाख सहयोग गरेको थियो । सरकारले कबुल गरेअनुसार सहयोग नगरेपछि तिर्नुपर्ने ठाउँमा आफ्नो समस्या देखाएर रकम छुट माग्दै भुक्तानी गरिएको आयोजक समितिको भनाइ छ । ‘प्रतियोगिताबाट २–४ लाख जोगाएर गोल्डकप ट्रस्टमा राख्ने उद्देश्य थियो,’ उनले भने, ‘तर कबुलेको रकम नै नआउँदा समस्या भयो ।’ यता तत्कालीन सामाजिक विकासमन्त्री हिक्मतबहादुर कार्की मौखिक सहमतिअनुसार विराट गोल्डकपलाई सहयोग गर्न नपाएको प्रदेश सरकारलाई लज्जाबोध भएको बताउँछन् । उनले भने, ‘विराट गोल्डकप गर्न ४० लाख दिने मौखिक सहमति भएको हो, तर सरकारले १५ लाखमात्र दियो । यसले प्रदेश सरकारलाई नै लज्जाबोध भएको छ । अझै पनि ठाउँ भएसम्म ट्रस्टलाई सहयोग गर्छौं ।’प्रतियोगितामा टिकट बिक्रीबाट ५९ लाख आम्दानी भएको थियो । पुरस्कार रकम ३५ लाख वितरण गरिएको थियो । एपीएफले पन्जाब पुलिसलाई १–० ले हराउँदै उपाधि जितेको थियो ।